钦定古今图书集成/方舆汇编/职方典/第1320卷 > 《锦石岩记》前人
## 钦定古今图书集成/方舆汇编/职方典/第1320卷 > 《锦石岩记》前人

仁化锦石岩，高数十丈，石五色间错，四时变态，故名。
或曰：“岩中时有五色云气，故名。”游舫初泊，但见芳洲
翠篠，怪石苍松，使人酬应不暇。东行不百武，蹑石梯
而南，复折而东，而南皆有石梯。过小石门，即宋僧所
号“梦觉关。”自是边岩有石径约二里，左临绝壑，右扪
陡岩。傍有石池，色深黑，帘泉丁丁落池中。岩稍深处，
辄有塑像，有杵臼之具。又过小石门，则见僧房数区，
半倚窦穴，户西向。尽东，有门屋一座。门东即大岩，深
广可六七丈，上下平直，俨如堂皇。前临石栏，俯视松
顶，远见澄江，数十里，蜿蜒出岩下。岩东有小岩，亦可
三四丈，有龟坼锦文如蜂房，悬缀壁上。近东亦可五
七尺，渐杀而西，长与岩并。人语岩中，声出岩上，时命
从者取筦吹之，疑若钧天之奏。惜乎天造仙境，人恨
尘迹。往判郡时，即欲于岩唇掀处，建亭设门，以便偃
息蔽风雨。傍作板房，以待宿客。未几迁去。讵兹假守，
乃获申命，二三耆民，一偿初志。常谓宪副陈公锦石，
山水奇胜，当不亚于武夷。公矍然曰：“武夷安得如此？
然而名不著于天下”，不见于载籍，岂山水显晦，抑有
待于人耶？拙作故云：“名胜不逢仙迹隐。”顾余菲劣，非
能显晦山水者也。姑志以俟